PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କୁ ମିଳିଥିବା ସ୍ମାରକୀ ଉପହାରସମୂହର ନିଲାମୀ ଶେଷ; ଜନସାଧାରଣଙ୍କ ମଧ୍ୟରେ ବିଶେଷ ଆଗ୍ରହ ପରିଲକ୍ଷିତ; ନିଲାମୀରୁ ସଂଗୃହୀତ ରାଶି “ନମାମୀ ଗଙ୍ଗେ”ରେ ଖର୍ଚ୍ଚ ହେବ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଏପର୍ଯ୍ୟନ୍ତ ନିଜ କାର୍ଯ୍ୟକାଳ ମଧ୍ୟରେ ମିଳିଥିବା ସ୍ମାରକୀ ଉପହାରଗୁଡିକର 15 ଦିନିଆ ନିଲାମୀ ପ୍ରକ୍ରିୟା ଶନିବାର ସଂଧ୍ୟାରେ ଶେଷ ହୋଇଛି । ନିଲାମୀ ପ୍ରକ୍ରିୟାକୁ ନେଇ ଭାରତର ଜନସାଧାରଣଙ୍କ ମଧ୍ୟରେ ଜବରଦସ୍ତ ଆଗ୍ରହ ପ୍ରକାଶ ପାଇଥିଲା । ଏହି ପ୍ରକ୍ରିୟା ଦୁଇ ଭାଗରେ ବିଭକ୍ତ ଥିଲା-ଜାତୀୟ ଆଧୁନିକ କଳା ଗ୍ୟାଲେରୀରେ ଆୟୋଜିତ ଦୁଇଦିନିଆ ପ୍ରତ୍ୟକ୍ଷ ନିଲାମୀ ଏବଂ pmmementos.gov.in ୱେବସାଇଟ ଦ୍ୱାରା ଆୟୋଜିତ ଇ-ଅକ୍ସନ । ଏହି ସମୟ ମଧ୍ୟରେ 1800ରୁ ଅଧିକ ସ୍ମାରକୀକୁ ସଫଳତାର ସହିତ ଉଚ୍ଚତର ବିଡରମାନଙ୍କୁ ନିଲାମୀ ପ୍ରଦାନ କରାଯାଇଥିଲା । ଏହି ନିଲାମୀରୁ ମିଳିଥିବା ଅର୍ଥକୁ ନମାମୀ ଗଙ୍ଗେର ମହାନ କାର୍ଯ୍ୟକୁ ସମର୍ଥନ କରିବାରେ ବିନିଯୋଗ କରାଯିବ । ନିଲାମୀର ବିଶେଷତ୍ୱ ଏନଜିଏମରେ ଆୟୋଜିତ ନିଲାମୀ ସମୟରେ ସ୍ୱତନ୍ତ୍ର ଭାବେ ହସ୍ତକଳା ଦ୍ୱାରା ପ୍ରସ୍ତୁତ ଏକ କାଠ ନିର୍ମିତ ବାଇକକୁ 5 ଲକ୍ଷ ଟଙ୍କାରେ ସଫଳତାର ସହ ନିଲାମୀ କରାଯାଇଥିଲା । ଏକ ଅଦ୍ୱିତୀୟ ଚିତ୍ରକଳା ପାଇଁ ମଧ୍ୟ ସମାନ ରାଶିରେ ନିଲାମୀ ହୋଇଥିଲା ଯାହାକି ପ୍ରଧାନମନ୍ତ୍ରୀଙ୍କୁ ରେଳ ପ୍ଲାଟଫର୍ମରେ ଯାଉଥିବାର ପ୍ରଦର୍ଶିତ କରୁଛି-ଏହା ହେଉଛି ରେଳ ସହିତ ନରେନ୍ଦ୍ର ମୋଦୀଙ୍କ ସ୍ୱତନ୍ତ୍ର ସମ୍ବନ୍ଧର ଏକ ଅଦ୍ୱିତୀୟ ଚିତ୍ରକଳାର ପ୍ରଦର୍ଶନ । ଇ-ଅକ୍ସନ ମାଧ୍ୟମରେ ମଧ୍ୟ କେତେକେ ଆଖିଦୃଶିଆ ନିଲାମୀ ଗ୍ରହଣ କରାଯାଇଥିଲା: ମୂଳ ଦର 5,000 ଟଙ୍କା ଥିବା ଏକ ଶିବ ମୂର୍ତ୍ତିକୁ 10 ଲକ୍ଷ ଟଙ୍କାରେ ନିଲାମୀ ହୋଇଥିଲା ଯାହାକି ମୁଳ ଦରଠାରୁ 200 ଗୁଣ ଅଧିକ । 4,000 ଟଙ୍କା ମୂଳ ଦର ଥିବା ଅଶୋକ ସ୍ତମ୍ଭର ଏକ କାଠ ନିର୍ମିତ ପ୍ରତିକୃତିକୁ 13 ଲକ୍ଷ ଟଙ୍କାରେ ନିଲାମ କରାଯାଇଥିଲା । 2,000 ଟଙ୍କା ମୂଳ ଦର ଥିବା ଆସାମର ମାଜୁଲିରୁ ମିଳିଥିବା ଏକ ପାରମ୍ପରିକ ‘ହୋରାଇ’ (ଆସାମ ରାଜ୍ୟର ଏକ ପାରମ୍ପରିକ ପ୍ରତୀକ-ଏକ ଷ୍ଟାଣ୍ଡ ସହିତ ପ୍ରଦାନକାରୀ ଟ୍ରେ)କୁ 12 ଲକ୍ଷ ଟଙ୍କାରେ ନିଲାମ କରାଯାଇଥିଲା । 10,000 ଟଙ୍କା ମୂଳ ଦର ଥିବା ଅମୃତସରର ଏସଜିପିସିରୁ ମିଳିଥିବା ‘ଡିଭାଇନିଟି’ ନାମକ ଏକ ସ୍ମାରକୀକୁ 10.1 ଲକ୍ଷ ଟଙ୍କାରେ ନିଲାମ କରାଯାଇଥିଲା । 4,000 ଟଙ୍କା ମୂଳ ଦର ଥିବା ଗୌତମ ବୁଦ୍ଧଙ୍କ ପ୍ରତିମୂର୍ତ୍ତିକୁ 7 ଲକ୍ଷ ଟଙ୍କାରେ ନିଲାମୀ କରାଯାଇଥିଲା । ନେପାଳର ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ସୁଶୀଲ କୋଇରାଲାଙ୍କଠାରୁ ମିଳିଥିବା ଏକ ପାରମ୍ପରିକ କାଂସ୍ୟ ସିଂହ ପ୍ରତିମୂର୍ତ୍ତିକୁ 5.20 ଲକ୍ଷ ଟଙ୍କାରେ ନିଲାମୀ କରାଯାଇଥିଲା । 10,000 ଟଙ୍କା ମୂଳ ଦର ଥିବା ଏକ ଆଳଙ୍କାରିକ ରୌପ୍ୟ କଳସକୁ 6 ଲକ୍ଷ ଟଙ୍କାରେ ନିଲାମ କରାଯାଇଥିଲା । ଆହୁରି ଅନେକ ସ୍ମାରକୀର ନିଲାମୀ ମୂଲ୍ୟ ଏହାର ମୂଳ ଦରଠାରୁ ବହୁଗୁଣ ଅଧିକ ଥିଲା । ପ୍ରଧାନମନ୍ତ୍ରୀ ମୋଦୀ ଏପରିକି ଗୁଜରାଟର ମୁଖ୍ୟମନ୍ତ୍ରୀ ଥିବା ସମୟରେ ମଧ୍ୟ ସେ ପାଇଥିବା ସ୍ମାରକୀଗୁଡ଼ିକର ନିଲାମୀ କରୁଥିଲେ, ଯାହାଫଳରେ କି ଏହି ରାଶି ଝିଅମାନଙ୍କର ଶିକ୍ଷାରେ ଖର୍ଚ୍ଚ ହୋଇପାରିବ । ସେହି ଅଭ୍ୟାସ ଜାରି ରଖି ସେ ଏବେ ଅନୁଦାନ ରାଶି ସଂଗ୍ରହ କରିପାରିଛନ୍ତି ଯାହାକି ପବିତ୍ର ଗଙ୍ଗା ନଦୀର ସଫେଇ କାର୍ଯ୍ୟରେ ସହାୟକ ହେବ ।
ଆନ୍ତର୍ଜାତିକ ସୌର ସହଯୋଗ ମେଂଟ ଢାଂଚା ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ ଦ୍ୱାରା ଆନ୍ତର୍ଜାତିକ ସୌର ସହଯୋଗ ମେଂଟ ଢାଂଚା ବୁଝାମଣାର ଅନୁସମର୍ଥନ ପାଇଁ ନୂତନ ଏବଂ ଅକ୍ଷୟ ଶକ୍ତି ମନ୍ତ୍ରଣାଳୟ ଦ୍ୱାରା ଦିଆଯାଇଥିବା ପ୍ରସ୍ତାବକୁ ଆଜି (28.12.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ପିଛିଲା ଭାବେ ଅନୁମୋଦନ କରାଯାଇଛି । ଜଳବାୟୁ ପରିବର୍ତ୍ତନ ନେଇ 2015 ନଭେମ୍ବର 30ରେ ପ୍ୟାରିସଠାରେ ସଂଯୁକ୍ତ ରାଷ୍ଟ୍ର ଫ୍ରେମୱାର୍କ ସମ୍ମିଳନୀର ଏକବିଂଶ ସିଓପି ବୈଠକ ସମୟରେ ଭାରତର ପ୍ରଧାନମନ୍ତ୍ରୀ ଏବଂ ଫ୍ରାନ୍ସର ରାଷ୍ଟ୍ରପତି ମିଳିତ ଭାବେ ଆନ୍ତର୍ଜାତିକ ସୌର ସହଯୋଗ ମେଂଟର ଶୁଭାରମ୍ଭ କରିଥିଲେ । ଆନ୍ତର୍ଜାତିକ ସୌର ସହଯୋଗ ମେଂଟ 121ଟି ଅତ୍ୟଧିକ ସୋ÷ର ରଶ୍ମୀ ସମ୍ପନ୍ନ ରାଷ୍ଟ୍ରଗୁଡିକୁ ଏକାଠି କରି ଅକ୍ଷୟ ଶକ୍ତିର ବିକାଶ ଦିଗରେ ସମନ୍ୱିତ ଅନୁସନ୍ଧାନ, ପ୍ରକଳ୍ପ ପାଇଁ ସୂଲଭ ଅର୍ଥ ଯୋଗାଣ ଏବଂ ତୁରନ୍ତ ପ୍ରକଳ୍ପ କାର୍ଯ୍ୟ ସମ୍ପୂର୍ଣ୍ଣ କରିବା ଦିଗରେ ପଦକ୍ଷେପ ନେବେ । ସୌର ସହଯୋଗ ମେଂଟ ମୁଖ୍ୟାଳୟର ଭିତ୍ତିପ୍ରସ୍ତର ହରିଆନାର ଗ୍ୱାଲା ପାହାଡି ଠାରେ ସ୍ଥାପନ କରାଯାଇଛି । ଆଇଏସଏକୁ କାର୍ଯ୍ୟକାରୀ କରିବା ପାଇଁ ଭାରତ ପ୍ରତିବଦ୍ଧ ଏବଂ ସମର୍ଥନ ପାଇଁ ସହଯୋଗ କରୁଛି । ଆନ୍ତର୍ଜାତିକ ସୌର ସହଯୋଗ ମେଂଟ ଜରିଆରେ ଜଳବାୟୁ ପରିବର୍ତ୍ତନ ପ୍ରସଙ୍ଗ ଏବଂ ନବୀକରଣୀୟ ଶକ୍ତି ଉତ୍ପାଦନ କ୍ଷେତ୍ରରେ ଭାରତ ବିଶ୍ୱ ସ୍ତରରେ ନେତୃତ୍ୱ ନେବ । ଏହା ସୋ÷ର ଶକ୍ତି କାର୍ଯ୍ୟକ୍ରମ କ୍ଷେତ୍ରରେ ମଧ୍ୟ ଭାରତକୁ ଏକ ମଂଚ ପ୍ରଦାନ କରିବ ।
ମହାନଦୀ ଜଳ ବିବାଦ ଟ୍ରିବ୍ୟୁନାଲ ଗଠନ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ଅନୁମୋଦନ;

ଟ୍ରିବ୍ୟୁନାଲ ମାଧ୍ୟମରେ ମହାନଦୀ ଜଳ ବିବାଦର ସମାଧାନ ଲାଗି କେନ୍ଦ୍ର ସରକାର ନିଷ୍ପତ୍ତି ନେଇଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମହାନଦୀ ଜଳ ବିବାଦ ଟ୍ରିବ୍ୟୁନାଲ ଗଠନ ପ୍ରସ୍ତାବକୁ ଅନୁମୋଦନ ମିଳିଛି । ମହାନଦୀ ଅବବାହିକାରେ ଥିବା ରାଜ୍ୟଗୁଡ଼ିକର ଜଳ ବଣ୍ଟନ/ଭାଗ ସମ୍ପର୍କରେ ଏହି ଟ୍ରିବ୍ୟୁନାଲ ବିଚାର କରିବେ । ସମ୍ପୂର୍ଣ୍ଣ ମହାନଦୀ ଶଯ୍ୟାରେ ଥିବା ଜଳର ପରିମାଣ, ପ୍ରତ୍ୟେକ ରାଜ୍ୟର ଯୋଗଦାନ, ପ୍ରତ୍ୟେକ ରାଜ୍ୟରେ ବର୍ତ୍ତମାନ ଜଳ ସମ୍ପଦର ଉପଯୋଗ ଏବଂ ଭବିଷ୍ୟତର ବିକାଶ ଲାଗି ରହିଥିବା ସମ୍ଭାବନା ଆଧାରରେ ଟ୍ରିବ୍ୟୁନାଲ ଏଥିପ୍ରତି ବିଚାର କରିବେ । ଆନ୍ତଃରାଜ୍ୟ ନଦୀ ଜଳ ବିବାଦ ଆଇନ (ଆଇଏସଆରଡବ୍ଲ୍ୟୁଡି), 1956 ଅନୁଯାୟୀ ଏହି ଟ୍ରିବ୍ୟୁନାଲରେ ଜଣେ ଅଧ୍ୟକ୍ଷ ଏବଂ ଅନ୍ୟ ଦୁଇ ଜଣ ସଦସ୍ୟ ରହିବେ । ସୁପ୍ରିମକୋର୍ଟ କିମ୍ବା ହାଇକୋର୍ଟର ବିଚାରପତିଙ୍କ ମଧ୍ୟରୁ ଟ୍ରିବ୍ୟୁନାଲର ଅଧ୍ୟକ୍ଷ ଏବଂ ସଦସ୍ୟମାନଙ୍କୁ ଭାରତର ପ୍ରଧାନ ବିଚାରପତି ମନୋନୀତ କରିବେ । ଆହୁରି ଟ୍ରିବ୍ୟୁନାଲର ଶୁଣାଣିରେ ପରାମର୍ଶ ଦେବା ଲାଗି ନଦୀ ଜଳ ସଂକ୍ରାନ୍ତ ସମ୍ବେଦନଶୀଳ ପ୍ରସଙ୍ଗର ସମାଧାନ କ୍ଷେତ୍ରରେ ଅଭିଜ୍ଞତା ରହିଥିବା ଦୁଇ ଜଣ ଜଳସମ୍ପଦ ବିଶେଷଜ୍ଞଙ୍କୁ ମୂଲ୍ୟାଙ୍କନକାରୀ ଉପଦେଷ୍ଟା ଭାବେ ରଖାଯିବ । ଆଇଏସଆରଡବ୍ଲ୍ୟୁଡି ଆଇନରେ ରହିଥିବା ବ୍ୟବସ୍ଥା ଅନୁଯାୟୀ ଟ୍ରିବ୍ୟୁନାଲଙ୍କ କାର୍ଯ୍ୟକାଳ 3 ବର୍ଷ ରହିବ ଏବଂ ଆବଶ୍ୟକତା ସ୍ଥଳେ ଏହାକୁ ଆହୁରି 2 ବର୍ଷ ପର୍ଯ୍ୟନ୍ତ ବୃଦ୍ଧି କରାଯାଇପାରିବ । ଟ୍ରିବ୍ୟୁନାଲ ଗଠନ କରାଯିବା ପରେ ଦୀର୍ଘଦିନ ଧରି ମହାନଦୀ ଜଳକୁ ନେଇ ଓଡ଼ିଶା ଏବଂ ଛତିଶଗଡ଼ ମଧ୍ୟରେ ରହିଥିବା ବିବାଦର ସମାଧାନ ହୋଇପାରିବ ।
ରୋଶ ହାଶନାହା ଅବସରରେ ବିଶ୍ୱର ସମସ୍ତ ଇହୁଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରୋଶ ହାଶନାହା ଅବସରରେ ଇସ୍ରାଏଲର ପ୍ରଧାନମନ୍ତ୍ରୀ ୟାଆର ଲାପିଡ, ଇସ୍ରାଏଲର ପ୍ରିୟ ବାସିନ୍ଦା ଏବଂ ବିଶ୍ୱର ସମସ୍ତ ଇହୁଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ରୋଶ ହାଶନାହା ଅବସରରେ ମୋର ବନ୍ଧୁ ୟାଆର ଲାପିଡ, ଇସ୍ରାଏଲର ପ୍ରିୟ ବାସିନ୍ଦା ତଥା ସମଗ୍ର ବିଶ୍ୱରେ ବସବାସ କରୁଥିବା ଇହୁଦୀ ସମ୍ପ୍ରଦାୟକୁ ହାର୍ଦ୍ଦିକ ଶୁଭେଚ୍ଛା । ନୂତନ ବର୍ଷ ସମସ୍ତଙ୍କ ପାଇଁ ଉତ୍ତମ ସ୍ୱାସ୍ଥ୍ୟ, ଶାନ୍ତି ଏବଂ ସମୃଦ୍ଧି ଆଣିଦେଉ । ଶାନା ଟୋଭା!”
ଗୁଜୁରାଟର ମୋଧେରା ସ୍ଥିତ ସୂର୍ଯ୍ୟ ମନ୍ଦିର ପରିଦର୍ଶନ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜୁରାଟର ମୋଧେରା ସ୍ଥିତ ସୂର୍ଯ୍ୟ ମନ୍ଦିର ପରିଦର୍ଶନ କରିଛନ୍ତି । ପ୍ରଧାନମନ୍ତ୍ରୀ ପହଞ୍ଚିବା ପରେ ତାଙ୍କୁ ସମ୍ବର୍ଦ୍ଧିତ କରାଯାଇଥିଲା । ଶ୍ରୀ ମୋଦୀ ସୂର୍ଯ୍ୟ ମନ୍ଦିରରେ ଐତିହ୍ୟ ଆଲୋକୀକରଣର ଉଦଘାଟନ କରିଛନ୍ତି ଯାହାକି ଭାରତର ପ୍ରଥମ ଐତିହ୍ୟ ସ୍ଥଳୀ ଅଟେ ଯାହା କେବଳ ସୌର ଶକ୍ତି ଦ୍ୱାରା ଚାଳିତ । ସେ ମୋଧେରା ସୂର୍ଯ୍ୟ ମନ୍ଦିରର ୩ଡି ପ୍ରୋଜେକ୍ସନ ମ୍ୟାପିଂର ଉଦଘାଟନ ମଧ୍ୟ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ମନ୍ଦିରର ଇତିହାସକୁ ନେଇ ପ୍ରସ୍ତୁତ ଏକ ସାଂସ୍କୃତିକ କାର୍ଯ୍ୟକ୍ରମକୁ ଦେଖିଥିଲେ । ପ୍ରଧାନମନ୍ତ୍ରୀଙ୍କ ସହିତ ଗୁଜୁରାଟର ମୁଖ୍ୟମନ୍ତ୍ରୀ ଶ୍ରୀ ଭୁପେନ୍ଦ୍ର ପଟେଲ, ସାଂସଦ ଶ୍ରୀ ସି ଆର ପାଟିଲ, ଗୁଜରାଟ ସରକାରଙ୍କ ମନ୍ତ୍ରୀ ଶ୍ରୀ ପୂର୍ଣ୍ଣେଶଭାଇ ମୋଦୀ ଏବଂ ଶ୍ରୀ ଅରବିନ୍ଦଭାଇ ରାୟାନୀ ପ୍ରମୁଖ ଗସ୍ତ କରିଥିଲେ । ଏହାପୂର୍ବରୁ ଆଜି ପ୍ରଧାନମନ୍ତ୍ରୀ ଗୁଜୁରାଟର ମେହସାନା, ମୋଧେରାରେ ୩୯୦୦ କୋଟିରୁ ଅଧିକ ମୂଲ୍ୟର ଏକାଧିକ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ ଏବଂ ଉତ୍ସର୍ଗ କରିଥିଲେ । ପ୍ରଧାନମନ୍ତ୍ରୀ ମଧ୍ୟ ମୋଧେରାକୁ ଭାରତର ପ୍ରଥମ ୨୪ଘଣ୍ଟିଆ ସୌରଶକ୍ତି ଚାଳିତ ଗ୍ରାମ ବୋଲି ଘୋଷଣା କରିଥିଲେ । ଶ୍ରୀ ମୋଦୀ ମଧ୍ୟ ଗୁଜୁରାଟର ମୋଧେରା ସ୍ଥିତ ମୋଧେଶ୍ୱରୀ ମାତା ମନ୍ଦିରରେ ଦର୍ଶନ ଏବଂ ପୂଜାର୍ଚ୍ଚନା କରିଥିଲେ ।
ଚତୁର୍ଥ ଶିଳ୍ପ ବିପ୍ଲବ କେନ୍ଦ୍ରର ଉଦ୍ଘାଟନ ସମାରୋହକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଗୁରୁବାର) ଚତୁର୍ଥ ଶିଳ୍ପ ବିପ୍ଲବ କେନ୍ଦ୍ରର ଉଦ୍ଘାଟନ ସମାରୋହରେ ଯୋଗଦେଇ ସମ୍ବୋଧିତ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ବାସ୍ତବରେ ‘ଉଦ୍ୟୋଗ 4.0’ ରେ ମାନବ ଜୀବନର ବର୍ତ୍ତମାନ ଏବଂ ଭବିଷ୍ୟତକୁ ପରିବର୍ତ୍ତନ କରିବାର କ୍ଷମତା ରହିଛି । ସେ କହିଥିଲେ ଯେ ସାନଫ୍ରାନସିସକୋ, ଟୋକିଓ ଏବଂ ବେଜିଂ ପରେ ବିଶ୍ୱରେ ଏହା ହେଉଛି ଚତୁର୍ଥ କେନ୍ଦ୍ର ଯାହାର ଶୁଭାରମ୍ଭ ଭବିଷ୍ୟତରେ ଅପାର ସୁଯୋଗ ଆଣିପାରିବ । ସେ କହିଥିଲେ ଯେ କୃତ୍ରିମ ଧୀଶକ୍ତି, ମେସନି-ଲର୍ଣ୍ଣିଂଗ, ଇଣ୍ଟରନେଟ ଅଫ ଥିଂଗସ, ବ୍ଲକଚେନ ଏବଂ ବିଗ-ଡାଟା ଭଳି କ୍ଷେତ୍ର ଭାରତକୁ ବିକାଶର ନୂତନ ଶିଖରରେ ପହଂଚାଇ ନାଗକରିକମାନଙ୍କର ଜୀବନକୁ ଉତ୍ତମ କରିପାରିବ । ସେ କହିଥିଲେ ଯେ ଭାରତ ପାଇଁ ଏହା କେବଳ ଔଦ୍ୟୋଗିକ ପରିବର୍ତ୍ତନ ନୁହେଁ ବରଂ ସାମାଜିକ ପରିବର୍ତ୍ତନ ମଧ୍ୟ । ‘ଉଦ୍ୟୋଗ 4.0’ ରେ ଭାରତରେ ଅପରିବର୍ତ୍ତନୀୟ ରଚନାତ୍ମକ ପରିବର୍ତ୍ତନ ଆଣିବାର କ୍ଷମତା ରହିଛି । ସେ ଆହୁରି ମଧ୍ୟ କହିଥିଲେ ଯେ ଏହାଦ୍ୱାରା ଭାରତରେ କାର୍ଯ୍ୟର ଆବଶ୍ୟକ ବିକାଶ ଆସିପାରିବ ଏବଂ କାର୍ଯ୍ୟ ଶୈଳୀକୁ ଉତ୍ତମ କରିବାରେ ସହାୟକ ହେବ । ପ୍ରଧାନମନ୍ତ୍ରୀ ଡିଜିଟାଲ ଇଣ୍ଡିଆ ଅଭିଯାନ ଦ୍ୱାରା ଡାଟା ଗ୍ରାମାଂଚଳ ପର୍ଯ୍ୟନ୍ତ ପହଂଚାଯିବା କଥା କହିଥିଲେ । ସେ କହିଥିଲେ ଯେ ନିକଟ ଅତୀତରେ ସଂଚାର-ସଘନତା, ଇଣ୍ଟରନେଟ କଭରେଜ ଏବଂ ମୋବାଇଲ ଇଣ୍ଟରନେଟ ସୁବିଧାର ବ୍ୟବହାରକାରୀଙ୍କ ସଂଖ୍ୟାରେ ବୃଦ୍ଧି ଘଟିଛି । ସେ ଭାରତରେ ସାଧାରଣ ସେବା କେନ୍ଦ୍ରଗୁଡିକର ସଂଖ୍ୟାରେ ବିକାଶ ଆଣିବା ନେଇ ଉଲ୍ଲେଖ କରିଥିଲେ । ସେ କହିଥିଲେ ଯେ ବିଶ୍ୱରେ ସବୁଠାରୁ ଅଧିକ ମୋବାଇଲ ଡାଟାର ଉପଯୋଗ ଭାରତରେ ହିଁ ହେଉଛି ଏବଂ ଭାରତ ଏଭଳି ଏକ ଦେଶ ଯେଉଁଠି ସବୁଠାରୁ ଏହା କମ ଦରରେ ଉପଲବ୍ଧ କରାଯାଉଛି । ଏହି ଅବସରରେ ସେ ଭାରତର ଡିଜିଟାଲ ଭିତ୍ତିଭୂମି ଏବଂ ଆଧାର, ୟୁପିଆଇ, ଇ-ନାମ ଏବଂ ଜିଇଏମ ସହିତ ସେଗୁଡିକର ଆନ୍ତଃସଂଯୋଗ (interface) ବିଷୟରେ କହିଥିଲେ । ସେ କହିଥିଲେ ଯେ କୃତ୍ରିମ ଧୀଶକ୍ତିରେ ଅନୁସନ୍ଧାନ ପାଇଁ କିଛି ମାସ ପୂର୍ବରୁ ଏକ ମଜବୁତ ଭିତ୍ତିଭୂମି କରିବା ପାଇଁ ରାଷ୍ଟ୍ରୀୟ ରଣନୀତି ପ୍ରସ୍ତୁତ କରାଯାଇଛି । ସେ କହିଥିଲେ ଯେ ନୂତନ କେନ୍ଦ୍ରରୁ ଏହି ପ୍ରକ୍ରିୟାକୁ ସହାୟତା ମିଳିବ । ପ୍ରଧାନମନ୍ତ୍ରୀ କହିଥିଲେ ଯେ ‘ଉଦ୍ୟୋଗ 4.0’ ଏବଂ କୃତ୍ରିମ ଧୀଶକ୍ତିର ବିସ୍ତାର ଦ୍ୱାରା ସ୍ୱାସ୍ଥ୍ୟ ସଂସ୍କାର ଉତ୍ତମ ହେବ ଏବଂ ସ୍ୱାସ୍ଥ୍ୟ କ୍ଷେତ୍ରରେ ହେଉଥିବା ଖର୍ଚ୍ଚ କମ ହେବ । ସେ କହିଥିଲେ ଯେ ଏହାଦ୍ୱାରା କୃଷକମାନଙ୍କୁ ସହାୟତା ମିଳିବ ଏବଂ ଏହା କୃଷି କ୍ଷେତ୍ର ପାଇଁ ଅନେକ ସହାୟକ ହେବ । ସେ ଉଲ୍ଲେଖ କରିଥିଲେ ଯେ ଯାତାୟତ ଏବଂ ସ୍ମାର୍ଟ ମୋବିଲିଟି ଭଳି କ୍ଷେତ୍ରଗୁଡିକରେ କେନ୍ଦ୍ର ପ୍ରମୁଖ ଭୂମିକା ଗ୍ରହଣ କରିପାରିବ । ଏହି କ୍ଷେତ୍ରଗୁଡିକର କାର୍ଯ୍ୟରେ ହେଉଥିବା ପ୍ରଗତି ଦୃଷ୍ଟିରୁ ‘ଭାରତ ପାଇଁ ସମାଧାନ, ବିଶ୍ୱ ପାଇଁ ସମାଧାନ’ ଆମର ଲକ୍ଷ୍ୟ । ପ୍ରଧାନମନ୍ତ୍ରୀ ବିଶ୍ୱାସ ବ୍ୟକ୍ତ କରିଥିଲେ ଯେ ଭାରତ ଚତୁର୍ଥ ଶିଳ୍ପ ବିପ୍ଲବରୁ ଲାଭ ଉଠାଇବାରେ ସକ୍ଷମ ହେବ । ସେ କହିଥିଲେ ଯେ ଭାରତ ଏହି ଦିଗରେ ଅନେକ ଯୋଗଦାନ ମଧ୍ୟ କରିବ । ସେ କହିଥିଲେ ଯେ ସ୍କିଲ ଇଣ୍ଡିଆ ମିଶନ, ଷ୍ଟାର୍ଟ ଅପ ଇଣ୍ଡିଆ ଏବଂ ଅଟଳ ନବୋନ୍ମେଷ ଅଭିଯାନ ଭଳି ସରକାରଙ୍କ ପଦକ୍ଷେପଗୁଡିକ ଆମ ଯୁବଗର୍ବଙ୍କୁ ନୂତନ ଏବଂ ପ୍ରସ୍ଫୁଟିତ ଉଦ୍ୟୋଗ ପାଇଁ ପ୍ରସ୍ତୁତ କରିବ ।
ପ୍ରଧାନମନ୍ତ୍ରୀ ଅକ୍ଟୋବର ୧୫ ତାରିଖରେ ସୁରଟରେ ସୌରାଷ୍ଟ୍ର ପଟେଲ ସେବା ସମାଜ ଦ୍ୱାରା ର୍ନିମିତ ହଷ୍ଟେଲ ଫେଜ୍‍ -୧ ର ଭୁମି ପୂଜନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୫ ଅକ୍ଟୋବର ପୂର୍ବାହ୍ନ ୧୧ ଟା ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ସୁରଟରେ ସୌରାଷ୍ଟ୍ର ପଟେଲ ସେବା ସମାଜ ଦ୍ୱାରା ର୍ନିମିତ ହଷ୍ଟେଲ ଫେଜ୍‍ –୧ (ବାଳକ ହଷ୍ଟେଲ) ର ଭୁମି ପୂଜନ ସମାରୋହରେ ଅଂଶ ଗ୍ରହଣ କରିବେ । ହଷ୍ଟେଲ କୋଠାରେ ପ୍ରାୟ ୧୫୦୦ ଛାତ୍ରଙ୍କ ପାଇଁ ଆବାସିକ ସୁବିଧା ରହିଛି । ଏଥିରେ ଛାତ୍ରମାନଙ୍କ ପାଇଁ ଏକ ପ୍ରେକ୍ଷାଳୟ ଏବଂ ଏକ ଉତ୍ସର୍ଗୀକୃତ ଲାଇବ୍ରେରୀ ମଧ୍ୟ ଅଛି । ପାଖାପାଖି ୫୦୦ ବାଳିକା ରହିବା ପାଇଁ ଦ୍ୱିତୀୟ ପର୍ଯ୍ୟାୟ ହଷ୍ଟେଲ ର୍ନିମାଣ ଆସନ୍ତା ବର୍ଷ ଠାରୁ ଆରମ୍ଭ ହେବ । ସୌରାଷ୍ଟ୍ର ପଟେଲ ସେବା ସମାଜ ବିଷୟରେ; ଏହା ୧୯୮୩ ରେ ପ୍ରତିଷ୍ଠିତ ଏକ ପଞ୍ଜିକୃତ ଟ୍ରଷ୍ଟ ଯାହାର ମୂଳ ଉଦ୍ଦେଶ୍ୟ ହେଉଛି ସମାଜର ଦୁର୍ବଳ ଶ୍ରେଣୀର ଶିକ୍ଷାଗତ ତଥା ସାମାଜିକ ରୂପାନ୍ତର । ଏହା ଛାତ୍ରଛାତ୍ରୀମାନଙ୍କୁ ବିଭିନ୍ନ ପ୍ରତିଯୋଗିତାମୂଳକ ପରୀକ୍ଷା ପାଇଁ ପ୍ରସ୍ତୁତ କରିବାରେ ସାହାଯ୍ୟ କରିଥାଏ ଏବଂ ସେମାନଙ୍କୁ ଉଦ୍ୟୋଗିତା ଏବଂ ଦକ୍ଷତା ବିକାଶ ପାଇଁ ଏକ ପ୍ଲାଟଫର୍ମ ମଧ୍ୟ ଯୋଗାଇଥାଏ । ଏହି କାର୍ଯ୍ୟକ୍ରମରେ ଗୁଜରାଟର ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ ।
ଇଦ୍‌-ଉଲ୍‌-ଅଧା ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଦ୍‌-ଉଲ୍‌-ଅଧା ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଇଦ୍ ମୁବାରକ! ଇଦ୍‌-ଉଲ୍‌-ଅଧାକୁ ଶୁଭେଚ୍ଛା । ଏହି ପର୍ବ ଆମକୁ ସାମୁହିକ କଲ୍ୟାଣ ତଥା ମାନବିକତାର ମଙ୍ଗଳ ପାଇଁ ସମୃଦ୍ଧତାର ଆବେଗକୁ ଆଗକୁ ବଢାଇବା ପାଇଁ ପ୍ରେରଣା ଯୋଗାଇବ ।”
ଏକ ଜାତୀୟ ସ୍ତରର ବହୁ-ରାଜ୍ୟ ବିହନ ସୋସାଇଟି ଗଠନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଏଠାରେ ଅନୁଷ୍ଠିତ କ୍ୟାବିନେଟ ବୈଠକରେ ଏକ ଜାତୀୟ ସ୍ତରର ବହୁ ରାଜ୍ୟ ସମବାୟ ବିହନ ସୋସାଇଟି ଗଠନ କରିବା ସଂକ୍ରାନ୍ତ ଏକ ଐତିହାସିକ ପ୍ରସ୍ତାବକୁ ଅନୁମୋଦନ କରାଯାଇଛି । ଏହି ସୋସାଇଟି ବହୁ ରାଜ୍ୟ ସମବାୟ ସମିତି ଆଇନ (ଏମ୍‌ଏସ୍‌ସିଏସ୍‌) -୨୦୦୨ ଅନୁସାରେ ଗଠିତ ହେବ ଏବଂ କେନ୍ଦ୍ର ସରକାର ଏହାକୁ ଆବଶ୍ୟକ ପ୍ରୋତ୍ସାହନ ଯୋଗାଇଦେବେ । ଏହି ସୋସାଇଟି ଉନ୍ନତମାନର ବିହନ ଉତ୍ପାଦନ, ସଂଗ୍ରହ, ପ୍ରକ୍ରିୟାକରଣ,ବ୍ରାଣ୍ଡିଂ, ଲେବଲିଂ, ପ୍ୟାକେଜିଂ, ଭଣ୍ଡାରଣ, ଉତ୍ପାଦନ ପାଇଁ ଗବେଷଣା ଓ ଉନ୍ନୟନ କାମ କରିବା ସହିତ ଦେଶୀ ପ୍ରାକୃତିକ ବିହନର ସଂରକ୍ଷଣ ତଥା ପ୍ରୋତ୍ସାହନ ଦିଗରେ ସ୍ୱତନ୍ତ୍ର ପଦକ୍ଷେପ ଗ୍ରହଣ କରିବ । ଏହି କାମରେ ଦେଶର ବିଭିନ୍ନ ସ୍ତରର ସମବାୟ ସମିତିଗୁଡିକୁ ଏହି ଶୀଷ ର୍ସଂଗଠନରେ ନିୟୋଜିତ କରିବ ଏବଂ କୃଷି ମନ୍ତ୍ରଣାଳୟ ସହିତ ଭାରତୀୟ କୃଷି ଗବେଷଣା ପରିଷଦ, ଜାତୀୟ ବିହନ ନିଗମ ଓ ଅନ୍ୟାନ୍ୟ ସମ୍ପୃକ୍ତ ସଂସ୍ଥା ଓ ସଂଗଠନ ନିଜ ନିଜର ଯୋଜନା ମାଧ୍ୟମରେ ଏଥିପାଇଁ ଆବଶ୍ୟକ ସାହାଯ୍ୟ ସହଯୋଗ ଯୋଗାଇବେ । ଏହି ସମସ୍ତ କାର୍ଯ୍ୟ ସାମଗ୍ରିକ ସରକାର ଆଭିମୁଖ୍ୟରେ କାର୍ଯ୍ୟକାରୀ ହେବ । ପ୍ରଧାନମନ୍ତ୍ରୀ ଏହି ବୈଠକରେ ମତ ଦେଇଛନ୍ତି ଯେ ଦେଶର ଚାଷୀଙ୍କୁ ଓ ଦେଶକୁ ବିଭିନ୍ନ ପ୍ରକାର ଉତ୍କୃଷ୍ଟ ବିହନ କ୍ଷେତ୍ରରେ ଆତ୍ମନିର୍ଭରଶୀଳ କରିବା ପାଇଁ “ସହକାର ସେ ସମୃଦ୍ଧି” ଆଭିମୁଖ୍ୟରେ କାମ ହେବା ଉଚିତ । ଦେଶର ସମବାୟ ବ୍ୟବସ୍ଥାକୁ ଏକ ସଫଳ ବ୍ୟାବସାୟିକ ଢାଞ୍ଚାରେ ପକାଇ କାମ କଲେ କୃଷି ଓ ତତ୍‌ସଂକ୍ରାନ୍ତ କ୍ଷେତ୍ରରେ ଉଲ୍ଲେଖନୀୟ ପରିବର୍ତ୍ତନ ଘଟିବ ଏବଂ ଗ୍ରାମ୍ୟ ଅର୍ଥନୀତି ସମୃଦ୍ଧ ହେବ । ପ୍ୟାକ୍ସରୁ ଆପେକ୍ସ – ଏହା ପ୍ରାଥମିକ କୃଷିଋଣ ସୋସାଇଟି ବା ପାକ୍ସରୁ ଆପେକ୍ସ ସଂସ୍ଥା /ଶୀର୍ଷ ସଂସ୍ଥା ସଂଗଠନ ଭାବେ କାର୍ଯ୍ୟ କରିବ । ଏଥିରେ ପ୍ରାଥମିକ ସୋସାଇଟି, ଜିଲ୍ଲା, ରାଜ୍ୟ ଓ ଜାତୀୟସ୍ତର ମହାସଂଘ ତଥା ବହୁ ରାଜ୍ୟ ସମବାୟ ସମିତି ମାନ ମଧ୍ୟ ଏହାର ସଦସ୍ୟ ହେବାକୁ ଯୋଗ୍ୟ ହେବେ । ଏହି ସମସ୍ତ ସମବାୟ ସମିତିର ନିର୍ବାଚିତ ପ୍ରତିନିଧିମାନେ ସୋସାଇଟିର ବୋର୍ଡରେ ପ୍ରତିନିଧିତ୍ୱ ସୁଯୋଗ ବାଏ-ଲ (ନିୟମ) ଅନୁସାରେ ପାଇବେ । ଏହି ଜାତୀୟ ବହୁରାଜ୍ୟ ସମବାୟ ବିହନ ନିଗମ ସିଡ୍ ରିପ୍ଲେସମେଣ୍ଟ ରେଟ୍‌(ବିହନ ପରିବର୍ତ୍ତନ ହାର) ଓ ଭେରାଇଟି ରିପ୍ଲେସମେଣ୍ଟ ରେଟ(ବିବିଧତା ପରିବର୍ତ୍ତନ ହାର)କୁ ପ୍ରୋତ୍ସାହିତ କରି ଉତ୍ପାଦନରେ ଥିବା ତାରତମ୍ୟ ଦୂର କରି ଉତ୍ପାଦକତା ବୃଦ୍ଧି ଦିଗରେ କାମ କରିବ । ଏହା ମଧ୍ୟ ସହକାର-ସେ-ସମୃଦ୍ଧି” ଲକ୍ଷ୍ୟ ପୂରଣ ପାଇଁ ସମବାୟ ଭିତ୍ତିକ ସମାବେଶୀ ଅଭିବୃଦ୍ଧି ମଡେଲକୁ କାମରେ ଲଗାଇବ । ଏହା ମଧ୍ୟ ସହଳ କିସମର ଅଧିକ ଅମଳକ୍ଷମ ବିହନ ଉତ୍ପାଦନ, ସଂଗ୍ରହ, ବିକ୍ରିବଟା ଓ ଯୋଗାଣ କାମ ଦେଖିବା ସହିତ ଏହାର ମାନ ଉପରେ ନଜର ରଖି ଚାଷୀ ଯେପରି ଠିକ୍ ସମୟରେ ଆବଶ୍ୟକ ପରିମାଣର ଉତ୍କୃଷ୍ଟମାନର ବିହନ ଉଚିତ ମୂଲ୍ୟରେ ପାଆନ୍ତି ସେ କାର୍ଯ୍ୟ ମଧ୍ୟ ଦେଖିବ । ବିହନ ବ୍ୟାବସାୟରୁ ଯେଉଁ ଲାଭ ମିଳିବ ତାହାକୁ ସବୁ ସଦସ୍ୟ ସମିତି ମଧ୍ୟରେ ବଣ୍ଟାଯିବ । ଏହାଫଳରେ ସମବାୟ ଓ କୃଷି କ୍ଷେତ୍ରରେ ନୂଆ ନିଯୁକ୍ତି ସୁଯୋଗ ସୃଷ୍ଟି ହେବ । ବିହନରେ ଭାରତ ଆତ୍ମନିର୍ଭର ହେବା ସହିତ ବିଦେଶୀ ବଜାର ଉପରୁ ନିର୍ଭରଶୀଳତା କମିବ । ଏହି ପ୍ରୟାସ ଦ୍ୱାରା ଅର୍ଥନୀତିର ଉନ୍ନତି ଆସିବା ସହିତ “ମେକ୍ ଇନ୍ ଇଣ୍ଡିଆ” ଓ ‘ଆତ୍ମନିର୍ଭର ଭାରତ’ ଲକ୍ଷ୍ୟପୂରଣ ହୋଇପାରିବ ।
ଗୁଜରାଟ ଦିବସ ଅବସରରେ ଗୁଜରାଟର ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଗୁଜରାଟ ରାଜ୍ୟ ସ୍ଥାପନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟର ଅଧିବାସୀମାନଙ୍କୁ ଅଭିନନ୍ଦନ ଜଣାଇଛନ୍ତି । “ଗୁଜରାଟ ଦିବସ ଅବସରରେ ଶୁଭେଚ୍ଛା । ଏହି ରାଜ୍ୟର ଅଧିବାସୀମାନେ ସେମାନଙ୍କ ସରଳତା ଏବଂ ଉଦ୍ୟୋଗ ପ୍ରତି ଥିବା ସେମାନଙ୍କର ଉତ୍ସାହ ଲାଗି ଜଣାଶୁଣା । ଦେଶର ଇତିହାସରେ ବିଶେଷ କରି ଆମ ସ୍ୱାଧୀନତା ଆନ୍ଦୋଳନରେ ଗୁଜୁରାଟର ଗୁରୁତ୍ୱପୂର୍ଣ୍ଣ ଯୋଗଦାନ ରହିଛି । ଭାରତର ପ୍ରଗତିରେ ଗୁଜୁରାଟର ଯୋଗଦାନ ଜାରି ରହିବା ନେଇ ଆଶାପ୍ରକାଶ କରୁଛି,”ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଭାରତୀୟ ରାଜସ୍ୱ ସେବାର ଶିକ୍ଷାନବିଶ ଅଧିକାରୀବୃନ୍ଦ

ଭାରତୀୟ ରାଜସ୍ୱ ସେବାର 168 ଜଣ ପ୍ରଶିକ୍ଷଣ ନେଉଥିବା ଶିକ୍ଷାନବିଶ ଅଧିକାରୀ (ଭୂଟାନ ରୟାଲ ସେବାର ଦୁଇ ଜଣଙ୍କ ସମେତ) ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଶିକ୍ଷାନବିଶ ଅଧିକାରୀମାନେ ପ୍ରଧାନମନ୍ତ୍ରୀଙ୍କ ସହ କେନ୍ଦ୍ର ବଜେଟ, ଟିକସଦାତାଙ୍କ ସଂଖ୍ୟା ବୃଦ୍ଧି, ନବସୃଜନ ଏବଂ ଦୈନନ୍ଦିନ ଜୀବନରେ ଟେକ୍ନୋଲଜିର ପ୍ରୟୋଗ ସମ୍ପର୍କରେ ବ୍ୟାପକ ମତ ବିନିମୟ କରିଥିଲେ । ଏହି ଅବରସରରେ ପ୍ରଧାନମନ୍ତ୍ରୀ ଜନସାଧାରଣଙ୍କ ଆଶା ଆକାଂକ୍ଷା ପୂରଣ ଦିଗରେ ଅନବରତ ପ୍ରୟାସ କରିବାକୁ ପ୍ରଶିକ୍ଷଣ ନେଉଥିବା ଶିକ୍ଷାନବିଶ ଅଧିକାରୀମାନଙ୍କୁ ପରାମର୍ଶ ଦେଇଥିଲେ ।
ଶ୍ରୀଶୈଳମ ରାଷ୍ଟ୍ରୀୟ ଜନ ଜାଗୃତି ଧର୍ମ ସମ୍ମେଳନକୁ  ଭିଡିଓ କନଫରେନ୍ସିଂ ଯୋଗେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ଶ୍ରୀଶୈଳମଠାରେ ଅନୁଷ୍ଠିତ ରାଷ୍ଟ୍ରୀୟ ଜନ ଜାଗୃତି ଧର୍ମ ସମ୍ମେଳନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ମାଧ୍ୟମରେ ସମ୍ବୋଧିତ କରିଛନ୍ତି । ଉଗାଡି ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇ ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ଯେ ଉଗାଡି ହେଉଛି ଏକ ନୂତନ ଆରମ୍ଭ ଏବଂ ନୂତନ ଆଶାର ପର୍ବ । ପ୍ରଧାନମନ୍ତ୍ରୀ କହିଥିଲେ ଯେ ସରକାର ବିଭିନ୍ନ ଯୋଜନା ପାଇଁ ନିର୍ଦ୍ଧିଷ୍ଟ ସମୟ ସୀମା ମଧ୍ୟରେ ନିର୍ଦ୍ଧିଷ୍ଟ ଲକ୍ଷ୍ୟ ଧାର୍ଯ୍ୟ କରି କାର୍ଯ୍ୟ କରୁଛନ୍ତି । ଏହି ପ୍ରସଙ୍ଗରେ ସେ ଜନ ଧନ ଏକାଉଣ୍ଟ, ଗରିବ ଜନସାଧାରଣଙ୍କ ପାଇଁ ବୀମା ରାଶି, ଉଜ୍ଜ୍ୱଳା ଯୋଜନାରେ ରନ୍ଧନ ଗ୍ୟାସ ସଂଯୋଗ, ମୁଦ୍ରା ଯୋଜନା ଏବଂ ପ୍ରଧାନମନ୍ତ୍ରୀ ଆବାସ ଯୋଜନା ଆଦିର ବିକାଶ ସମ୍ବନ୍ଧରେ ଆଲୋଚନା କରିଥିଲେ । ସେ କହିଥିଲେ ଯେ ଭିତ୍ତିଭୂମି ନିର୍ମାଣର ଗତିରେ ବୃଦ୍ଧି ଆସିଛି । ସେ ମଧ୍ୟ ଆୟୁଷ୍ମାନ ଭାରତ ଯୋଜନା ଏବଂ ଜାତୀୟ ପୁଷ୍ଟିସାଧନ ମିଶନ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଲେ ଯେ ସ୍ୱଚ୍ଛ ଭାରତ ମିଶନ କାର୍ଯ୍ୟକ୍ରମ ଫଳରେ ଦେଶବ୍ୟାପୀ ସ୍ୱଚ୍ଛତା ପ୍ରତିଷ୍ଠାରେ ବୃଦ୍ଧି ଘଟିଛି । ପ୍ରଧାନମନ୍ତ୍ରୀ କହିଲେ ଯେ ସମ୍ପ୍ରତି ଜନସାଧାରଣ ଚାହୁଁଛନ୍ତି ଯେ ଦେଶ ଯେତେ ଶୀଘ୍ର ସମ୍ଭବ ଏହାର ଦୁର୍ବଳତାକୁ ଦୂର କରୁ । ସେ କହିଲେ ଯେ ସରକାର ଦେଶ ଗଠନ ପାଇଁ କଠିନ ପରିଶ୍ରମ କରୁଛନ୍ତି ଏବଂ ଏ ଦିଗରେ ସମସ୍ତଙ୍କ ସମର୍ଥନ ଏହି ପ୍ରୟାସକୁ ଗତି ପ୍ରଦାନ କରିବ ।
ଗୁଜରାଟ ମୋରବୀରେ ପ୍ରଭୁ ହନୁମାନଙ୍କ ୧୦୮ ଫୁଟ ଉଚ୍ଚର ପ୍ରତିମୂର୍ତ୍ତି ପ୍ରଧାନମନ୍ତ୍ରୀଙ୍କ ଦ୍ୱାରା ଉନ୍ମୋଚିତ

ହନୁମାନ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ମୋରବୀଠାରେ ଆଜି ପ୍ରଭୁ ହନୁମାନଙ୍କ ୧୦୮ ଫୁଟ ଉଚ୍ଚର ଏକ ପ୍ରତିମୂର୍ତ୍ତି ଅଭାସୀ ମାଧ୍ୟମରେ ଅନାବରଣ କରିଛନ୍ତି । ଏହି ଅବସରରେ ମହାମଣ୍ଡଳେଶ୍ୱର ମା କନକେଶ୍ୱରୀ ଦେବୀ ଜୀ ମଧ୍ୟ ଅନ୍ୟମାନଙ୍କ ମଧ୍ୟରେ ଉପସ୍ଥିତ ଥିଲେ । ହନୁମାନ ଜୟନ୍ତୀ ଅବସରରେ ଭକ୍ତମାନଙ୍କୁ ଶୁଭେଚ୍ଛା ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ ମୋରବୀଠାରେ ୧୦୮ ଫୁଟ ଉଚ୍ଚତା ବିଶିଷ୍ଟ ପ୍ରଭୁ ହନୁମାନଙ୍କ ପ୍ରତିମୂର୍ତ୍ତି ବିଶ୍ୱର ପ୍ରତ୍ୟେକ ହନୁମାନ ଭକ୍ତ ନିମନ୍ତେ ଏକ ଆନନ୍ଦମୟ କ୍ଷଣ । ନିକଟରେ ଆଧ୍ୟାତ୍ମିକ ଗୁରୁ ଓ ଭକ୍ତଗଣଙ୍କ ମେଳରେ ଅନେକ ଥର ରହିପାରିଥିବାରୁ ସେ ଗଭୀର ଭାବେ ଆନନ୍ଦିତ ବୋଲି କହିଥିଲେ । ନିକଟରେ ଅଳ୍ପଦିନ ବ୍ୟବଧାନ ମଧ୍ୟରେ ଉକୀଆ ମା, ମାତା ଅମ୍ବାଜୀ ଓ ଅନ୍ନପୂର୍ଣ୍ଣା ଧାମ ସହିତ ଉପସ୍ଥିତ ସଂଯୋଗ ସେ ପାଇଥିବା କହିବା ସହ ଏହାକୁ ସେ ହରିକୃପା ବା ଈଶ୍ୱରଙ୍କ ଆଶୀର୍ବାଦ ବୋଲି କହିଥିଲେ । ଦେଶର ଚାରିକୋଣରେ ଏହି ପ୍ରକଳ୍ପ ଅଧୀନରେ ଏହିଭଳି ଚାରିଟି ପ୍ରତିମୂର୍ତ୍ତି ସ୍ଥାପନା ହେଉଛି ଓ ଏହା ଏକ ଭାରତ ଶ୍ରେଷ୍ଠ ଭାରତର ପ୍ରତିଫଳନ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଭୁ ହନୁମାନ ସମସ୍ତଙ୍କୁ ଏକାଠି କରନ୍ତି ତାଙ୍କର ସେବା ଉତ୍ସାହରେ ଓ ସମସ୍ତେ ତାଙ୍କ ଦ୍ୱାରା ଉତ୍ସାହିତ ହୋଇଥାନ୍ତି ବୋଲି ସେ କହିଥିଲେ । ପ୍ରଭୁ ହନୁମାନ ହେଉଛନ୍ତି ଶକ୍ତିର ପ୍ରତୀକ ଯେଉଁଥି ପାଇଁ ଜଙ୍ଗଲରେ ବସବାସ କରୁଥିବା ଗୋଷ୍ଠୀ ମର୍ଯ୍ୟାଦାପୂର୍ଣ୍ଣ ସେ ସଶକ୍ତ ହୋଇଥାନ୍ତି । ହନୁମାନ ଜୀ ଏକ ଭାରତ ଶ୍ରେଷ୍ଠ ଭାରତର ମୁଖ୍ୟ ସୂତ୍ର ବୋଲି ସେ କହିଥିଲେ । ସେହିପରି ଦେଶର ବିଭିନ୍ନ ଅନୁକୋଣେ ଓ ବିଭିନ୍ନ ଭାଷାରେ ଆୟୋଜିତ ରାମକଥା କାର୍ଯ୍ୟକ୍ରମ ସମସ୍ତଙ୍କୁ ଈଶ୍ୱରଙ୍କ ସହ ଏକତା ସୂତ୍ରରେ ବାନ୍ଧି ରଖେ ବୋଲି ପ୍ରଧାନମନ୍ତ୍ରୀ କହିଥିଲେ । ଏହାହିଁ ଆମ ଆଧ୍ୟାତ୍ମିକ ଐତିହ୍ୟ, ସଂସ୍କୃତି ଓ ପରମ୍ପରାର ଶକ୍ତି ଯାହାକି ଦେଶର ଭିନ୍ନ ଭିନ୍ନ ଅଂଶକୁ ଦାସତ୍ୱ କାଳରେ ମଧ୍ୟରେ ଏକାଠି କରି ରଖିଥିଲା । ସ୍ୱାଧୀନତାର ଜାତୀୟ ସଂକଳ୍ପ ନିମନ୍ତେ ଏହା ହିଁ ସମସ୍ତଙ୍କୁ ଏକତ୍ରିତ କରିବାକୁ ଶକ୍ତି ଯୋଗାଇ ଥିଲା । ହଜାର ହଜାର ବର୍ଷର ଉତଥାନ ପତନର ସାମ୍ନା କରି ମଧ୍ୟ ଭାରତ ବର୍ଷ ମଜବୁତ ହୋଇ ରହିବାରେ ଆମର ସଭ୍ୟତା ଓ ସଂସ୍କୃତି ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛି ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆମ ବିଶ୍ୱାସ ଓ ସଂସ୍କୃତିର ପ୍ରବାହ ହେଉଛି ଶାନ୍ତିପୂର୍ଣ୍ଣ ସହବାସ୍ଥାନ, ସମାନତା ଓ ଅନ୍ତର୍ଭୁକ୍ତିକରଣ । ଭଗବାନ ରାମ ପ୍ରତ୍ୟେକ କାର୍ଯ୍ୟ ନିମନ୍ତେ ସମର୍ଥ ହୋଇ ସୁଦ୍ଧା ତାଙ୍କ କାର୍ଯ୍ୟ ପୂରଣ ପାଇଁ ଅନ୍ୟମାନଙ୍କ ଶକ୍ତି ଉପରେ ବିଶ୍ୱାସ ରଖିଥିଲେ ଓ ଏହା ଆମ ସଂସ୍କୃତିର ପ୍ରତିଫଳିତ ହୋଇଛି । ରାମକଥା ହେଉଛି ସବକା ସାଥ, ସବକା ପ୍ରୟାସର ଶ୍ରେଷ୍ଠ ଉଦାହରଣ ଓ ପ୍ରଭୁ ହନୁମାନ ଏହାର ମୁଖ୍ୟ ନାୟକ । ସଂକଳ୍ପକୁ ସାକାର କରିବା ନିମନ୍ତେ ସବକା ପ୍ରୟାସ ଉତ୍ସାହପ୍ରଦ ବୋଲି ମୋଦି କହିଥିଲେ । ଗୁଜରାଟୀରେ ସମ୍ବୋଧନ କରି ପ୍ରଧାନମନ୍ତ୍ରୀ ମୋରବୀ ସହ କେଶବାନନ୍ଦ ବାପୁଙ୍କ ପୁରୁଖା ସମ୍ପର୍କର ସ୍ମୃତିଚାରଣ କହିଥିଲେ । ମଛଧାମ ଦୁର୍ଘଟଣା ସହ ସେ ହନୁମାନଧାମର ଭୂମିକାର ସ୍ମୃତିଚାରଣ ମଧ୍ୟ କରିଥିଲେ । ଦୁର୍ଘଟଣାରେ ଯେଉଁ ଅଭିଜ୍ଞତା ହୋଇଥିଲା ତାହା କଚ୍ଛ ଭୂମିକମ୍ପ ସମୟରେ ମଧ୍ୟ କାମ ଦେଇଥିଲା । ସେ ବର୍ତ୍ତମାନ ଶିଳ୍ପ କେନ୍ଦ୍ର ଭାବେ ଗଢ଼ି ଉଠିଥିବା ମୋରବୀର ନମନୀୟତା ଉପରେ କହିଥିଲେ । ଆମେ ଯଦି ଜାମନଗରର କଂସା, ରାଜକୋଟର ଯାନ୍ତ୍ରିକ ଜ୍ଞାନ ଓ ମୋରବୀର ଘଡି ଶିଳ୍ପ କଥା ଦେଖିବା ତେବେ ଏହା ଏକ ମିନି ଜାପାନ ଚିତ୍ର ଦେବ ବୋଲି ଶ୍ରୀ ମୋଦୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଯାତ୍ରାଧାମ ଆଜି କାଠିଆୱାଡ଼ ପର୍ଯ୍ୟଟନର ପେଣ୍ଠସ୍ଥଳୀ ବନାଇ ଦେଇଛି । ମୋରବୀଙ୍କୁ ପ୍ରଚୁର ସୁବିଧା ଦେଇଥିବା ମାଧବପୁର ମେଳା ଓ ରାଜ ଉତ୍ସବର ସେ ଅବତାରଣା କରିଥିଲେ । ଶେଷରେ ସ୍ୱଚ୍ଛତା ଓ ଭୋକାଲଫର ଲୋକାଲ ଅଭିଯାନ ନିମନ୍ତେ ସେ ଭକ୍ତ ଓ ସନ୍ଥ ସମାଜର ସାହାଯ୍ୟ ପାଇଁ ଅନୁରୋଧ କରିଥିଲେ । ଦେଶରେ ହନୁମାନ ଚାରିଧାମ ପ୍ରକଳ୍ପର ଅଂଶ ବିଶେଷ ଭାବେ ଏହି ପ୍ରତିମୂର୍ତ୍ତି ଦ୍ୱିତୀୟ । ପଶ୍ଚିମରେ ମୋରବୀର ପରମପୂଜ୍ୟ କେଶବାନନ୍ଦଜୀଙ୍କ ଆଶ୍ରମରେ ଏହା ପ୍ରତିଷ୍ଠା କରାଯାଇଛି । ଉତ୍ତରରେ ଏହି ପ୍ରକଳ୍ପର ପ୍ରଥମ ପ୍ରତିମୂର୍ତ୍ତି ୨୦୧୦ ମସିହାରେ ସିମଳାରେ ପ୍ରତିଷ୍ଠା କରାଯାଇଛି । ଦକ୍ଷିଣରେ ରାମେଶ୍ୱରଠାରେ ତୃତୀୟ ପ୍ରତିମୂର୍ତ୍ତି କାର୍ଯ୍ୟ ଆରମ୍ଭ ହୋଇଛି ।
ଝାଡଖଣ୍ଡରେ ଗ୍ଲୋବାଲ ଇନଭେଷ୍ଟର ସମିଟ 2017 ପାଇଁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଝାଡଖଣ୍ଡରେ ଅନୁଷ୍ଠିତ ହେଉଥିବା ଗ୍ଲୋବାଲ ଇନଭେଷ୍ଟର ସମିଟ 2017 ର ସଫଳତା କାମନା କରିଛନ୍ତି । “@ଇନଭେଷ୍ଟ ଝାଡଖଣ୍ଡ ପାଇଁ ଶୁଭକାମନା । ଏହି ନିବେଶକ ସମ୍ମିଳନୀରୁ ଫଳପ୍ରଦ ନିଷ୍କର୍ଷ ବାହାରୁ ଯାହାକି ଝାଡଖଣ୍ଡର ଅଭିବୃଦ୍ଧିକୁ ଯଥେଷ୍ଟ ବଳ ଦେବ । @ଇନଭେଷ୍ଟ ଝାଡଖଣ୍ଡ ଯୋଗୁଁ ଯେଉଁ ପୁଞ୍ଜି ନିବେଶ ଘଟିବ ସେଥିରେ ରାଜ୍ୟବାସୀଙ୍କ ଲାଗି ଅନେକ ସୁଯୋଗ ସୃଷ୍ଟି କରିବ ଏବଂ ସେମାନଙ୍କ ଆଶା ଆକାଂକ୍ଷା ପୂରଣ ହେବ । ଝାଡଖଣ୍ଡ ଲୋକଙ୍କ ସାମର୍ଥ୍ୟ, ଦକ୍ଷତା ତଥା ରାଜ୍ୟ ସରକାରଙ୍କ ସକ୍ରିୟ ପ୍ରୟାସ ଝାଡଖଣ୍ଡର ବିକାଶକୁ ରେକର୍ଡ ସ୍ତରକୁ ପହଞ୍ଚାଇଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସୂକ୍ଷ୍ମ, ଲଘୁ, ମଧ୍ୟମ ଉଦ୍ୟୋଗ କ୍ଷେତ୍ରରେ ଭାରତ-ରୁଷ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ସୂକ୍ଷ୍ମ, ଲଘୁ ଏବଂ ମଧ୍ୟମ ଉଦ୍ୟୋଗ ମନ୍ତ୍ରଣାଳୟ ଅଧୀନ ରାଷ୍ଟ୍ରାୟତ୍ତ ଲଘୁ ଉଦ୍ୟୋଗ ନିଗମ ଲିଃ. (ଏନଏସଆଇସି) ଏବଂ ରୁଷର ଜେଏସସି-ରୁଷୀୟ ଲଘୁ ଏବଂ ମଧ୍ୟମ ବ୍ୟବସାୟ ନିଗମ (ଆରଏସଏମବି ନିଗମ) ମଧ୍ୟରେ ବୁଝାମଣାପତ୍ରରେ ସ୍ୱାକ୍ଷର କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ରୁଷ ରାଷ୍ଟ୍ରପତିଙ୍କ ଭାରତ ଗସ୍ତ କାଳରେ ବୁଝାମଣାପତ୍ର ସ୍ୱାକ୍ଷର କରାଯିବ । ବୁଝାମଣାପତ୍ରର ଉଦ୍ଦେଶ୍ୟ ଉଭୟ ଦେଶର ଲଘୁ ଏବଂ ମଧ୍ୟମ ଉଦ୍ୟୋଗ ମଧ୍ୟରେ ସହଯୋଗ ବୃଦ୍ଧି କରିବା । ଏହାଦ୍ୱାରା ଉଭୟ ଦେଶର ଏମଏସଏମଇ କ୍ଷେତ୍ରରେ ଦୃଢ଼ ରୂପରେଖ ଏବଂ ସକ୍ଷମ ପରିବେଶ ସୃଷ୍ଟି ହେବ । ଏହା ଜରିଆରେ ଉଭୟ ଦେଶ ପରସ୍ପରର ଶକ୍ତି, ବଜାର, ପ୍ରଯୁକ୍ତି, ନୀତି ଆଦିକୁ ବୁଝିବାରେ ସକ୍ଷମ ହେବେ । ବୁଝାମଣାପତ୍ର ଜରିଆରେ ଉଭୟ ଦେଶର ଉଦ୍ୟୋଗଗୁଡ଼ିକ ମଧ୍ୟରେ ସହଯୋଗ ବୃଦ୍ଧି ପାଇବ ଏବଂ ଏମଏସଏମଇ କ୍ଷେତ୍ରରେ ପ୍ରଯୁକ୍ତି ହସ୍ତାନ୍ତର, ମିଳିତ ଉଦ୍ୟୋଗ ଏବଂ ବ୍ୟବସାୟିକ ଭାଗୀଦାରୀ ସମ୍ପର୍କରେ ନିରନ୍ତର ବ୍ୟବସାୟିକ ମେଣ୍ଟ ଆରମ୍ଭ କରିବାରେ ସହାୟତା ମିଳିପାରିବ । କ୍ଷମତା ନିର୍ମାଣ, ଉଦ୍ୟୋଗୀତା ବିକାଶର ପ୍ରାରମ୍ଭ, ପ୍ରଦର୍ଶନୀ ଜରିଆରେ ପରସ୍ପରର ବଜାରରେ ଭାଗୀଦାରୀ ବୃଦ୍ଧି କରିବା ବିଷୟକୁ ମଧ୍ୟ ବୁଝାମଣାପତ୍ର ଜ୍ଞାପନରେ ସାମିଲ କରାଯିବ । ଏହି ସହଯୋଗ ଦ୍ୱାରା ଭାରତୀୟ ଏମଏସଏମସି କ୍ଷେତ୍ରରେ ନୂତନ ସୁଯୋଗର ମାର୍ଗ ପ୍ରଶସ୍ତ ହେବାର ଆଶା କରାଯାଉଛି । ନୂଆ ବଜାର, ମିଳିତ ଉଦ୍ୟୋଗ, ଉତ୍କୃଷ୍ଟ ପ୍ରଚଳନ ଏବଂ ପ୍ରଯୁକ୍ତି ଭିତ୍ତିକ ସହଯୋଗ ଜରିଆରେ ଏହା ପୂରଣ କରାଯିବ । ଏନଏସଆଇସିକୁ ଏପରି ସହଯୋଗର ବିଶେଷ ଅଭିଜ୍ଞତା ରହିଛି, ସେଥିପାଇଁ ବୁଝାମଣାପତ୍ରର ଗତିବିଧିକୁ ଲାଗୁ କରିବା ଲାଗି ଏକ ଉଚିତ ସଂଗଠନ ।
ପ୍ରଧାନମନ୍ତ୍ରୀଙ୍କ ନାନ୍ୟାଙ୍ଗ ବୈଷୟିକ ବିଶ୍ୱବିଦ୍ୟାଳୟ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସିଙ୍ଗାପୁରଠାରେ ଥିବା ନାନ୍ୟାଙ୍ଗ ବୈଷୟିକ ବିଶ୍ୱବିଦ୍ୟାଳୟ ଗସ୍ତ କରିଛନ୍ତି । ଏଠାରେ ଛାତ୍ରମାନଙ୍କ ସହ ଏକ ଭାବ ବିନିମୟ କାର୍ଯ୍ୟକ୍ରମରେ ସେ ସେମାନଙ୍କ ପ୍ରଶ୍ନର ଉତ୍ତର ପ୍ରଦାନ କରିଥିଲେ । ଏକବିଂଶ ଶତାବ୍ଦୀରେ ଏସିଆ କେଉଁ ଆହ୍ୱାନର ସମ୍ମୁଖୀନ ହେଉଛି ବୋଲି ଏକ ପ୍ରଶ୍ନର ଉତ୍ତରରେ ପ୍ରଧାନମନ୍ତ୍ରୀ କହିଲେ ଯେ ଅନେକ ସମୟରେ ଏହା କୁହାଯାଇଥାଏ ଯେ ଏକବିଂଶ ଶତାବ୍ଦୀ ଏସିଆର ଶତାବ୍ଦୀ ହେବ । ସେ କହିଲେ ଯେ ଆମ ଭିତରେ ବିଶ୍ୱାସ ରହିବା ଆବଶ୍ୟକ ଏବଂ ଆମେ ଜାଣିବା ଉଚିତ ଯେ ଏହା ହେଉଛି ଆମର ପାଳି । ଆମେ ସୁଯୋଗ ଅନୁରୂପ ନିଜକୁ ପ୍ରସ୍ତୁତ କରିବା ଉଚିତ ଏବଂ ନେତୃତ୍ୱ ଗ୍ରହଣ କରିବା ଆବଶ୍ୟକ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଚୀନର ରାଷ୍ଟ୍ରପତି ସି ଜିନପିଙ୍ଗଙ୍କ ସହ ନିକଟରେ ହୋଇଥିବା ତାଙ୍କ ବୈଠକ ସମ୍ବନ୍ଧରେ ସୂଚନା ପ୍ରଦାନ କରିଥିଲେ । ସେ କହିଲେ ଯେ ସେ ରାଷ୍ଟ୍ରପତି ସି’ଙ୍କୁ ଏକ ଦସ୍ତାବିଜ ପ୍ରଦାନ କରିଥିଲେ, ଯାହା ସୂଚନା ପ୍ରଦାନ କରିଥାଏ ଯେ ବିଗତ 2000 ବର୍ଷ ମଧ୍ୟରୁ 1600 ବର୍ଷର ବୈଶ୍ୱିକ ଜିଡିପିରେ ଭାରତ ଓ ଚୀନର ସମ୍ମିଳିତ ଭାଗିଦାରୀ ଶତକଡା 50 ପ୍ରତିଶତରୁ ଅଧିକ ରହିଛି ଏବଂ ଏହାକୁ ବିନା ସଂଘର୍ଷରେ ହାସିଲ କରାଯାଇଥିବାର ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆମକୁ ବିନା ସଂଘର୍ଷରେ ସଂଯୋଗ ବୃଦ୍ଧି କରିବା ଉପରେ ବିଶେଷ ଧ୍ୟାନ ପ୍ରଦାନ କରିବା ଆବଶ୍ୟକ । ପ୍ରଧାନମନ୍ତ୍ରୀ କହିଲେ ଯେ ଉତ୍ତମ ପ୍ରଶାସନ କ୍ଷେତ୍ରରେ ମହାକାଶ ପ୍ରାଦ୍ୟୋଗିକୀ ଏକ ବିଶେଷ ଭୂମିକା ନିର୍ବାହ କରିଥାଏ । ସାଧାରଣ ଜନତାର ଜୀବନକୁ ଏହା ଉନ୍ନତ କରିପାରେ । ମହାକାଶ ପ୍ରାଦ୍ୟୋଗିକୀ ଅବସଂରଚନା ବିକାଶର ସଠିକ ମାନଚିତ୍ରଣରେ ଆମର ସହାୟତା କରିଥାଏ । ଆମେ ଏହାକୁ ବିଦ୍ୟାଳୟ, ଉତ୍ତମ ରାସ୍ତା ଏବଂ ଡାକ୍ତରଖାନା ଆଦି କ୍ଷେତ୍ରରେ ଅଧିକ ବ୍ୟବହାର କରିପାରିବା ବୋଲି ପ୍ରଧାନମନ୍ତ୍ରୀ କହିଥିଲେ । ପରମ୍ପରା ଓ ବୈଶ୍ୱୀକରଣ ମଧ୍ୟରେ ସନ୍ତୁଳନ ସମ୍ବନ୍ଧିତ ଏକ ପ୍ରଶ୍ନର ଉତ୍ତରରେ ପ୍ରଧାନମନ୍ତ୍ରୀ କହିଥିଲେ ଯେ ନବାଚାର, ନୈତିକତା ଓ ମାନବୀୟ ମୂଲ୍ୟବୋଧର ଆଧାରରେ ମନୁଷ୍ୟ ସମାଜ ଯୁଗ ଯୁଗ ଧରି ବିକାଶ ଲାଭ କରିଛି । ସେ କହିଲେ ଯେ ପ୍ରାଦ୍ୟୋଗିକୀ ମଣିଷର ସୃଜନାତ୍ମକତାକୁ ସହାୟତା ପ୍ରଦାନ କରୁଛି । ବିଭିନ୍ନ ସାମାଜିକ ଗଣମାଧ୍ୟମର ଭିତ୍ତିଭୂମି ଲକ୍ଷ ଲକ୍ଷ ଜନସାଧାରଣଙ୍କୁ ସେମାନଙ୍କ ବିଚାର ବ୍ୟକ୍ତ କରିବା ପାଇଁ ସୁଯୋଗ ପ୍ରଦାନ କରୁଛି । ଚତୁର୍ଥ ଔଦ୍ୟୋଗିକ କ୍ରାନ୍ତି ଯୁଗରେ ସମନ୍ୱିତ ବିକାଶକୁ ସୁନିଶ୍ଚିତ କରିବା ନେଇ ପ୍ରଧାନମନ୍ତ୍ରୀ କହିଥିଲେ ଯେ ବ୍ୟବଧାନର ଅର୍ଥ ବିନାଶ ନୁହେଁ । ସେ କହିଲେ ଯେ ବୈଷୟିକ ଜ୍ଞାନ ଜନସାଧାରଣଙ୍କୁ ସଶକ୍ତ କରିଥାଏ ଏବଂ ପ୍ରାଦ୍ୟୋଗିକୀ ଦ୍ୱାରା ପରିଚାଳିତ ସମାଜ ସାମାଜିକ ବାଧାକୁ ଦୂର କରିଥାଏ । ସେ କହିଲେ ଯେ ପ୍ରାଦ୍ୟୋଗିକୀ ଶସ୍ତା ଏବଂ ଉପଯୋଗ କର୍ତ୍ତାଙ୍କ ପାଇଁ ଅନୁକୂଳ ହେବା ଆବଶ୍ୟକ । ସେ ସ୍ମୃତିଚାରଣ କରି କହିଥିଲେ ଯେ ଏକଦା କମ୍ପ୍ୟୁଟର ବ୍ୟବହାର ନେଇ ଲୋକେ ଆଶଙ୍କିତ ଥିଲେ, ମାତ୍ର ଜୀବନକୁ ରୂପାନ୍ତରିତ କରିବାରେ କମ୍ପ୍ୟୁଟର ସହାୟକ ହୋଇଥିଲା ।
ସ୍ଥାନୀୟ ନିୟୋଜନ, ଜଳ ପରିଚାଳନା ଓ ମୋବିଲିଟି ପରିଚାଳନା କ୍ଷେତ୍ରରେ ଭାରତ, ନେଦରଲାଣ୍ଡସ ବୈଷୟିକ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ନେଦରଲାଣ୍ଡସ ମଧ୍ୟରେ ଏପ୍ରିଲ, 2018ରେ ମହାକାଶ ଯୋଜନା, ଜଳ ପରିଚାଳନା ଏବଂ ଗମନାଗମନ ପରିଚାଳନା କ୍ଷେତ୍ରରେ ହୋଇଥିବା ବୈଷୟିକ ସହଯୋଗ ବୁଝାମଣାପତ୍ରକୁ ଅନୁମୋଦନ କରିଛନ୍ତି । ବିବରଣୀ ଜଳ ଯୋଗାଣ ଏବଂ ନିଷ୍କାସନ ବ୍ୟବସ୍ଥା, ବର୍ଜ୍ୟ ଜଳର ପୁନଃଉପଯୋଗ ଏବଂ ପୁନଃପ୍ରକ୍ରିୟାକରଣ, ଜଳ ସ୍ରୋତର କୃତ୍ରିମ ବିକାଶ ଦ୍ୱାରା ସ୍ୱଚ୍ଛ ଜଳ ସଂରକ୍ଷଣ, ସମନ୍ୱିତ କଠିନ ବର୍ଜ୍ୟ ପରିଚାଳନା ଏବଂ ଐତିହ୍ୟ ସଂରକ୍ଷଣ ଏବଂ ଆପୋସ ଲାଭ ଲାଗି ସମାନତା, ଶସ୍ତା ଆବାସ, ସ୍ମାର୍ଟ ସିଟି ବିକାଶ, ଭୌଗଳିକ ସୂଚନା ପ୍ରଣାଳୀ (ଜିଆଇଏସ) ଆଧାରରେ ଉଭୟ ଦେଶ ମଧ୍ୟରେ ମହାକାଶ ଯୋଜନା, ଜଳ ପରିଚାଳନା ଏବଂ ଗମନାଗମନ ପରିଚାଳନା କ୍ଷେତ୍ରରେ ଭାଗିଦାରୀକୁ ପ୍ରୋତ୍ସାହନ ଏବଂ ଏହାକୁ ସୁଦୃଢ଼ କରିବା ଏହି ବୁଝାମଣାର ଉଦ୍ଦେଶ୍ୟ । କାର୍ଯ୍ୟକାରୀ ରଣନୀତି ଏହି ବୁଝାମଣା ଅଧୀନରେ ଭାଗିଦାରୀ ନିମନ୍ତେ କାର୍ଯ୍ୟକ୍ରମ ଲାଗି ରଣନୀତି ପ୍ରସ୍ତୁତ କରିବା ଏବଂ ସେଗୁଡ଼ିକୁ ଲାଗୁ କରିବା ପାଇଁ ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ । ମିଳିତ କାର୍ଯ୍ୟଗୋଷ୍ଠୀ ଭାରତ ଏବଂ ନେଦରଲାଣ୍ଡସରେ ଥରେ ଥରେ କରି ବର୍ଷକୁ ଗୋଟିଏ ବୈଠକ ଆୟୋଜନ କରିବେ । ପ୍ରମୁଖ ପ୍ରଭାବ ଏମଓୟୁ ଫଳରେ ଉଭୟ ଦେଶ ମଧ୍ୟରେ ମହାକାଶ ଯୋଜନା, ଜଳ ପରିଚାଳନା ଏବଂ ଗମନାଗମନ ପରିଚାଳନା କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହନ ମିଳିବ । ହିତାଧିକାରୀ ଏମଓୟୁ ଦ୍ୱାରା ମହାକାଶ ଯୋଜନା, ଜଳ ପରିଚାଳନା ଏବଂ ଗମନାଗମନ ପରିଚାଳନା, ସ୍ମାର୍ଟ ସିଟି ବିକାଶ, ଶସ୍ତା ଆବାସ, ବର୍ଜ୍ୟବସ୍ତୁ ପରିଚାଳନା, ସହରୀ ପରିବେଶ ଏବଂ ଐତିହ୍ୟ ସଂରକ୍ଷଣ କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି ହେବ ବୋଲି ଅନୁମାନ କରାଯାଉଛି ।